A Tanács határozata

(2001. december 17.)

az Európai Gazdasági Közösség és a Zöld-foki Köztársaság között létrejött, a Zöld-foki-szigetek partjainál folytatott halászatról szóló megállapodásban előírt halászati lehetőségek és pénzügyi hozzájárulás 2001. július 1-jétől 2004. június 30-áig terjedő időtartamra történő megállapításáról szóló jegyzőkönyv ideiglenes alkalmazásáról levélváltás formájában létrejött megállapodás megkötéséről

(2002/130/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 300. cikke (2) bekezdésére,

tekintettel a Bizottság javaslatára,

mivel:

(1) A Közösség és a Zöld-foki Köztársaság tárgyalásokat folytatott az Európai Gazdasági Közösség és a Zöld-foki Köztársaság között létrejött, a Zöld-foki Köztársaság partjainál folytatott halászatról szóló megállapodás [1] módosításainak illetve kiegészítéseinek meghatározásáról.

(2) E tárgyalások eredményeképpen a megállapodásban előírt halászati lehetőségek és pénzügyi hozzájárulás meghatározásáról egy új jegyzőkönyvet parafáltak 2001. június 7-én.

(3) E jegyzőkönyv alapján, a közösségbeli halászok halászati tevékenység folytatására jogosultak a Zöld-foki Köztársaság felségterületéhez, illetve joghatósága alá tartozó vizeken a 2001. július 1-jétől 2004. június 30-áig terjedő időszakban.

(4) A közösségi halászhajók halászati tevékenységének folytatása érdekében alapvető érdek fűződik a jegyzőkönyv mielőbbi jóváhagyásához. E célból a szerződő felek levélváltás formájában létrejött megállapodást parafáltak, amely előírja a parafált jegyzőkönyv 2001. július 1-jétől való ideiglenes alkalmazását.

(5) Az említett megállapodást jóvá kell hagyni addig is, amíg a Szerződés 37. cikke alapján történő végleges határozathozatal folyamatban van.

(6) Meg kell határozni a halászati lehetőségek tagállamok közötti felosztásának módszerét,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség és a Zöld-foki Köztársaság között létrejött, a Zöld-foki-szigetek partjainál folytatott halászatról szóló megállapodásban előírt halászati lehetőségek és pénzügyi hozzájárulás 2001. július 1-jétől 2004. június 30-áig terjedő időtartamra történő megállapításáról szóló jegyzőkönyv ideiglenes alkalmazásáról levélváltás formájában létrejött megállapodást a Közösség nevében a Tanács jóváhagyja.

A levélváltás formájában létrejött megállapodás és a jegyzőkönyv szövegét csatolták e határozathoz.

2. cikk

A jegyzőkönyvben meghatározott halászati lehetőségek tagállamok közötti felosztása a következő:

– kerítőhálós tonhalhalászó hajók: | Franciaország: | 19 hajó |

Spanyolország: | 18 hajó |

– horgászbotos tonhalhalászó hajók: | Franciaország: | 6 hajó |

Spanyolország: | 10 hajó |

Portugália: | 2 hajó |

– felszíni horogsoros halászhajók: | Spanyolország: | 52 hajó |

Portugália: | 10 hajó |

– fenékzsinóros halászhajók: | Portugália: | éves átlagban havi 630 BRT, úgy, hogy egyidejűleg legfeljebb négy hajó folytathat halászati tevékenységet |

Amennyiben a felsorolt tagállamok által benyújtott engedélykérelmek nem merítik ki a jegyzőkönyvben meghatározott halászati lehetőségeket, a Bizottság más tagállamok által benyújtott engedélykérelmeket is figyelembe vehet.

3. cikk

A Tanács elnöke felhatalmazást kap, hogy kijelölje a levélváltás formájában létrejött megállapodásnak a Közösséget jogilag kötelező aláírására jogosult személyeket.

Kelt Brüsszelben, 2001. december 17-én.

a Tanács részéről

az elnök

A. Neyts-uyttebroeck

[1] HL L 212., 1990.8.9., 3. o.

--------------------------------------------------